Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Bakartxo Ruiz Jaso andreak egindako galderaren erantzuna, Foru Diputazioak emana, Eskola Mapa aldatzeari buruzkoa. Galdera 2020ko abuztuaren 20ko 87. Nafarroako Parlamentuko Aldizkari Ofizialean argitaratu zen.

Iruñean, 2020ko irailaren 18an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako Bakartxo Ruiz Jaso andreak eginiko 10-20-PES-00159 zenbakiko galdera idatzia dela-eta, Hezkuntzako kontseilariak honako honen berri ematen du:

– 2021-22 ikasturteko aurrematrikulazio garairako Eskola Mapa aldatzeko aukera dela-eta, zein da Departamentuak azaldutako prozesuak hartuko lukeen denbora-tartea?

Dagoeneko prozedura hasia dela kontuan hartuz, Hezkuntza Departamentuak uste du 4-5 hilabete beharko liratekeela Eskola Mapan aldaketa egiteko, egun duen definizioan hobetu beharreko egoerak zuzendu ahal izan daitezen.

– Noiz dauka asmoa Departamentuak dekretua aldatzeko prozesuari ekitea?

Prozesua hasi da dagoeneko, abian jarri baitzen Hezkuntzako kontseilariaren abuztuaren 12ko 70/2020 Foru Agindua onetsi zenean, zeinaren bidez prozedura hasten baita uztailaren 3ko 80/2019 Foru Dekretuaren eranskina aldatzeko. Foru dekretu horren bidez, Nafarroako Foru Komunitateko ikastetxe publikoen sarea berrantolatu zen. Hau xedatzen du foru agindu horrek:

1.- Uztailaren 3ko 80/2019 Foru Dekretuaren eranskina aldatzeko prozedura hastea. Foru dekretu horren bidez, Nafarroako Foru Komunitateko ikastetxe publikoen sarea berrantolatu zen.

2.- Hezkuntzako Ikuskapen Zerbitzua izendatzea espedientea prestatu eta tramitatzeko organo arduradun.

2020ko abuztuaren 17an, foru agindu hori argitaratu zen, aurretiazko kontsulta publikoaren txostenarekin batera, Nafarroako Gobernu Irekia webgunean.

– Berma lezake Departamentuak aipatu aldaketa indarrean egonen litzatekeela aurrematrikulazio aldia iristerako?

Departamentuaren jarduketak aipatu egunean hasi izanak, aurretiazko kontsulta publikoaren izapidea jada eginda dagoela, bermatu behar luke, ezusteko salbuespenik ezean, Eskola Maparen aldaketa indarrean egotea hurrengo aurrematrikulazio aldirako.

Iruñean, 2020ko irailaren 18an

Hezkuntzako kontseilaria: Carlos Gimeno Gurpegui